અલબત્ત, બધા જ વૈજ્ઞાનિકો કંઈ આવા ઋષિ-મુનિની કક્ષાના હોય અથવા તેવી જ વાતો કરે તેવું નથી. પ્રખર બુદ્ધિપ્રતિભા અને ડહાપણ અથવા પરિપક્વતા સાથે જ વસતાં હોય તેવું જરૂરી નથી. Intellect તથા wisdom એ જુદી વસ્તુઓ છે, સંકળાયેલી ભલે હોય. મોટા ભાગના વૈજ્ઞાનિકોનો અભિગમ કુદરત પર ‘વિજય’ કરી લેવો તેવો હોય છે. યુરોપમાં સ્પેનના દરિયાકિનારે એક શિલ્પ જોવા મળ્યું હતું જેમાં મનુષ્યને સમુદ્રના દેવતા સાથે યુદ્ધ કરતો બતાવી તેના પર જીત પામતો બતાવ્યો છે. જેમ મોટા ભાગના ઉદ્યોગપતિઓનું લક્ષ પૈસા અને સમૃદ્ધિની પ્રાપ્તિ અથવા મોટા ભાગના રાજકારણીઓનું લક્ષ સત્તા અથવા બીજાને કાબૂમાં કરવાનું હોય છે તેના જેવી જ આ વાત છે. શુદ્ધ લોક-કલ્યાણની ભાવનાથી તો બહુ અલ્પ ઉદ્યોગો અથવા રાજકારણ થતાં હશે. આવી જ રીતે વૈજ્ઞાનિકોને પણ મોટે ભાગે તો કુદરતનાં બળોને સમજીને વશમાં કરવાનો અહંકાર હોઈ શકે.